Statsminister Lars Løkke Rasmussen (V) afviser at møde op til samråd i Beskæftigelsesudvalget og svare på spørgsmål om sine egne dagpengeløfter fra valgkampen.

Han har i stedet videresendt samrådsspørgsmålet, der er stillet af Enhedslistens Finn Sørensen, til beskæftigelsesminister Jørn Neergaard (V).

Men det holder ikke at sende en anden, når det nu er Lars Løkke Rasmussens egne løfter og holdninger, der spørges ind til, lyder det fra Finn Sørensen, som har klaget til Folketingets formand, Pia Kjærsgaard (DF), over statsministerens afbud.

- Jeg har sendt en klage, fordi statsministeren ikke vil stille op i et samråd og forklare, om han stadig står ved de udtalelser, han kom med under valgkampen, om at han ikke vil være med til at skære i dagpengene og dagpengesatsen, siger arbejdsmarkedsordfører Finn Sørensen.

Læs også : Løkke har allerede fredet dagpengesatserne

EL: Kun rimeligt, at Løkke svarer selv

Enhedslisten ønsker konkret svar på, om Lars Løkke Rasmussen står ved sine løfter fra valgkampen, hvor han ved flere lejligheder lovede, at han ikke ville skære i dagpengene eller dagpengesatserne.

Spørgsmålet er blevet relevant, efter at tre af Dagpengekommissionens foreløbige anbefalinger til et nyt dagpengesystem blev lækket til Politiken. Alle tre modeller indeholder i en eller anden udstrækning en reduktion af dagpengesatsen.

Læs også : Venstre vil ikke garantere Løkkes valgløfte om dagpenge

Men dagpenge er vel ret beset beskæftigelsesministerens ressortområde, så det er vel fair nok at lade ham deltage i samrådet?

- Nu spørger jeg jo ikke kun til regeringens dagpengepolitik. Jeg spørger, om statsministeren står ved de udtalelser, han kom med før valget om, at der ikke skulle skæres i dagpengene. Og det er vel rimeligt, at det er statsministeren selv, der svarer på det spørgsmål, siger Finn Sørensen.

Håber på Pia K.

Finn Sørensen kalder det ”helt uacceptabelt”, at Lars Løkke Rasmussen ikke ønsker at deltage i samrådet, og Finn Sørensen håber nu, at Folketingets formand og resten af præsidiet kan overbevise statsministeren om at deltage alligevel.

ANALYSE : Det ender med det helt store dagpengeforlig

Men hvad kan Pia Kjærsgaard overhovedet gøre i denne sag?

- Jeg er fuldstændig bevidst om, at Folketingets Præsidium ikke kan pålægge statsministeren at møde op til et samråd. Men jeg håber da, at Folketingets formand og hele præsidiet er enige med mig i, at det er uacceptabelt, at han ikke stiller op til et samråd for at forklare, om han står ved sine udtalelser under valgkampen, siger Finn Sørensen.

Det har endnu ikke været muligt at få en kommentar fra Lars Løkke Rasmussen eller Venstres politiske ordfører.